
______________________________________________________________________________
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] у поступку контроле законитости и правилности рада Градског центра за социјални рад у Београду, покренутом по притужби АА из …, након окончаног испитног поступка Заштитник грађана је сачинио следећи [1:  „Сл. гласник РС“, бр. 98/06, 16/22 - др. пропис]  [2:  „Сл. гласник РС“, бр. 105/21] 


ИЗВЕШТАЈ  О СЛУЧАЈУ СА  ПРЕПОРУКАМА 

I Испитни поступак
Заштитнику грађана притужбу на рад Градског центра за социјални рад у Београду-  Одељење Палилула је поднела АА, указујући да се већ седам година обраћа овом органу старатељства због различитих облика насиља и злостављања (...) које спроводи отац над њом и њиховим кћеркама ББ и ВВ, али да Центар није предузимао никакве активности. Актуелно је у току судски поступак за измену пресуде у делу којим је уређен начин одржавања личних односа између оца и деце по тужби мајке.
Испитујући испуњеност услова за поступање по поднетој притужби у оквиру навода притужбе и разлога за њено подношење, Заштитник грађана је донео закључак о покретању испитног поступка оцене законитости и правилности рада Градског центра за социјални рад у Београду[footnoteRef:3], сходно члану 33. став 4., а у вези са чланом 31. Закона о Заштитнику грађана и затражио од надлежног органа старатељства изјашњење о свим чињеницама и околностима у вези са овим случајем и o поступању органа старатељства поводом тога, као и копију списа предмета о случају који се води у Центру. Заштитник грађана је, такође, у испитном поступку оцене законитости и правилности рада од Министарства за бригу о породици и демографију затражио да изврши надзор над стручним радом Центра у овом случају[footnoteRef:4]. [3:  Акт Заштитника грађана дел. бр. 17909 бр. 11.07.2022. год.]  [4:  Акт Заштитника грађана дел. бр. 17907 бр. 11.07.2022. год.] 


…

II Утврђени пропусти у раду контролисаног органа старатељства

Орган старатељства је дужан да поступа целовито, ефикасно, благовремено, руководећи се принципом најбољих интереса детета и начелом хитности породично-правне заштите детета, у потпуности поштујући правне норме и стандарде стручног рада утврђене законом и Правилником о организацији, нормативима и стандардима рада центра за социјални рад. У овом погледу Центар је понављао исте пропусте у свом раду на овом случају: неблаговремено поступање, које није било у складу са стандардима стручног рада, као и уз недовољно поштовање процедуре стручног поступка, услед чега је Министарство констатовало да је Центар формирао мишљење на основу непотпуно утврђеног чињеничног стања. Такође, изузев извештавања суда, тужилаштва и групе за координацију при тужилачком органу, Центар није предузимао никакве активности из надлежности органа старатељства ради заштите деце од различитих облика насиља у породици, иако је: - поводом великог броја пријава насиља над децом, где су као извршиоци навођени отац, мајка, баба по мајци, ујак, баба и деда по оцу, проценио ризик средњег степена, као и да се ризик од понављања насиља не може искључити; - пријава сексуалног узнемиравања детета није у целости испитана и није отклоњена сумња о изложености детета овом облику насиља; - располаже мишљењем психолога Центра у извршном поступку о негативном утицају оца на однос детета са мајком и на одржавање контаката између мајке и детета; као и упозорењем ИМЗ да је неопходна хитна интервенција органа старатељства јер контакт детета са мајком не постоји већ 8 месеци; располаже и подацима о занемаривању здравственог стања детета и изричитим одбијањем оца да девојчица настави контролне лекарске прегледе у специјалистичкој установи која јој је прописала терапије, што се све одразило и на понашање детета у школи. Центар је, такође, неблаговремено и нецеловито предузимао и спроводио активности ради извршавања налога и отклањања недостатка у раду на које је указивао надзорни орган у извршеним надзорима над стручним радом Центра у више наврата од септембра 2022. год. Центар није поступио по налогу Министарства да спроведе поступак и донесе одлуку о потреби предузимања мера из надлежности органа старатељства у погледу надзора и/или корекције, односно ограничења родитеља у вршењу родитељског права, у складу са Породичним законом. 

III Препоруке 

На основу утврђених недостатака у раду и стандарда домаћег и међународног права у заштити деце од занемаривања, насиља и злостављања, Заштитник грађана упућује надлежном органу старатељства следеће препоруке:

I
[bookmark: _Hlk153218303]Потребно је да директор Градског центра за социјални рад у Београду обезбеди хитно извршавање налога Министарства за бригу о породици и демографију за отклањање утврђених пропуста у раду у овом случају.

II
Потребно је да директор Градског центра за социјални рада у Београду обезбеди хитно спровођење стручних поступака ради испитивања и утврђивања свих околности у вези са сумњама на присуство различитих облика занемаривања, злостављања и насиља деце у овом случају, руководећи се принципом најбољих интереса детета и начелом хитности породично-правне заштите, у потпуности поштујући правне норме и стандарде стручног рада утврђене законом и Правилником о организацији, нормативима и стандардима рада центра за социјални рад и Општим протоколом о заштити деце од насиља, злостављања и занемаривања

III
Потребно је да директор Градског центра за социјални рад у Београду обезбеди хитно спровођење стручних поступака ради испитивања и утврђивања свих околности у овом случају у вези са сумњама да се, услед опструкције, ометања и спречавања одржавања и реуспостављања личних односа детета са родитељем са којим не живи, ускраћују права детета на другог родитеља, те предузимање мера из надлежности органа старатељства ради остваривања и заштите уставом и законом гарантованих права детета на живот са родитељем и права детета да одржава личне односе са родитељем са којим не живе, у складу са Породичним законом и Кривичним закоником.
IV
Потребно је да директор Градског центра за социјални рада у Београду обезбеди адекватно праћење стања и потреба деце у овом случају и родитељског функционисања и стања у породици, као и планирање одговарајућих услуга и мера за ублажавање последица утврђеног занемаривања и/или злостављање деце, те пружање услуга и мера помоћи, подршке, саветовања, надзора и/или корекције, односно ограничења родитеља у вршењу родитељског права из надлежности органа старатељства, у циљу осигурања услова за безбедан и неометан психофизички развој деце у породичним условима.
Градски центар за социјални рад у Београду извести ће Заштитника грађана о поступању по препорукама у року од 30 дана од дана пријема овог Извештаја Заштитника грађана.
***
Приликом сагледавања правилности и законитости рада надлежног органа старатељства у конкретном случају и утврђивање пропуста, Заштитник грађана руководио се одредбама Конвенције о правима детета[footnoteRef:5], Устава Републике Србије, Закона о Заштитнику грађана, Породичног закона, Закона о социјалној заштити[footnoteRef:6], Општег протокола за заштиту деце од насиља, злостављања и занемаривања, Правилника о организацији, нормативима и стандардима рада центра за социјални рад. [5:  Закон о ратификацији Конвенције Уједињених нација о правима детета (Сл. лист СФРЈ – додатак: Међународни  уговори, број 15/90 и  „Сл. лист СРЈ“ – додатак: Међународни уговори бр. 4/96 8 2/97)]  [6:  „Сл. гласник РС“, бр. 24/2011] 

Овлашћење и обавеза Заштитника грађана је да када оконча испитни поступак, сачини писани извештај о случају у коме утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити односно начину унапређења рада органа. (члан 37. став 3. Закона о Заштитнику грађана). Упућивањем препорука о начину отклањања утврђених неправилности у раду контролисаног органа старатељства у овом случају, уз оцену да у раду Министарства за бригу о породици и демографију није било пропуста, Заштитник грађана завршава поступак контроле законитости и правилности рада ових органа.

